# Alexis Fontaine des Bertins

Alexis Fontaine des Bertins (Claveyson, 13 d'agost de 1704 - Cuiseaux, 21 d'agost de 1771) fou un matemàtic francès del segle xviii conegut pel seus treballs sobre càlcul diferencial.

## Vida

Alexis Fontaine era fill d'un notari reial i va tenir una bona educació assistint al Collège de Tournon i, segurament, com deixeble privat de Castel.
A partir de 1732 i gràcies a l'amistat que va encetar amb Clairaut i Maupertuis, va presentar diverses memòries a l'Acadèmie des Sciences, que li van valer l'ingrés en aquesta institució el 1733 com a adjunt de mecànica. El 1739 va ser promogut al càrrec de geòmetra i el 1742 a geòmetra pensionat.
Tot i haver mantingut aquests càrrecs, Fontaine no va treballar gaire per a l'acadèmia ni va mantenir contactes assidus amb els matemàtics de la seva època. El 1765 es va retirar a unes possessions que tenia a Borgonya, la compra de les quals havia estat a punt de portar-lo a la ruïna.
Va morir poc després d'haver encetat una absurda polèmica amb Lagrange.

## Obra

René Taton afirma que l'obra de Fontaine és d'un abast limitat, a vegades obscura i ignorant de les contribucions d'altres matemàtics. Però a vegades, la seva inspiració és original i presenta, entre desenvolupaments confusos, algunes idees que poden ser fèrtils, especialment en els camps del càlcul de variacions, de les equacions diferencials i de la teoria de les equacions.
Són importants les seves aportacions al càlcul de la braquistòcrona i de la tautòcrona, així com els seus treballs seminals a l'origen del càlcul de funcions de més d'una variable, que ell va denomninar mètode fluxio-diferencial (1733), aplicant dos operadors diferencials leibnitzians independents: ${\dot {x}}$ i $dx$.
També va fer algunes aportacions interessants en el camp de la teoria de la probabilitat, especialment en el camp del conflicte entre el sentit comú i l'aparent racional del càlcul aleatori.

## Referències

* ↑ Sonar, 2021, p. 472.
* ↑ Greenberg, 1984, p. 22.
* ↑ Taton, 2008, p. Dict..
* ↑ Greenberg, 1995, p. 266.
* ↑ Greenberg, 1981, p. 264-272 i 283 i ss.
* ↑ Greenberg, 1984, p. 23.
* ↑ Belmas, 2021, p. 64.

## Bibliografia

* Belmas, Elisabeth. «The Origins of the Gamification Process: The Case of Pre-Industrial Societies». A: Stéphane Le Lay, Emmanuelle Savignac, Jean Frances, Pierre Lénel (eds.). The Gamification of Society (en anglès). John Wiley & Sons, 2021, p. 49-65. ISBN 978-1-78630-645-6.
* Greenberg, John Leonard «Alexis Fontaine's ‘Fluxio-differential method' and the origins of the calculus of several variables» (en anglès). Annals of Science, Vol. 38, Num. 3, 1981, pàg. 251-290. DOI: 10.1080/00033798100200231. ISSN: 0003-3790.
* Greenberg, John Leonard «Alexis Fontaine's route to the calculus of several variables» (en anglès). Historia Mathematica, Vol. 11, Num. 1, 1984, pàg. 22-38. DOI: 10.1016/0315-0860(84)90003-X. ISSN: 0315-0860.
* Greenberg, John Leonard. The Problem of the Earth's Shape from Newton to Clairaut (en anglès). Cambridge University Press, 1995. ISBN 0-521-38541-5.
* Sonar, Thomas. 3000 Years of Analysis: Mathematics in History and Culture (en anglès). Birkhäuser, 2021. ISBN 978-3-030-58221-0.

## Enllaços externs

* O'Connor, John J.; Robertson, Edmund F. «Alexis Fontaine des Bertins» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Taton, René. «Fontaine (Fontaine Des Bertins), Alexis» (en anglès). Complete Dictionary of Scientific Biography, 2008. [Consulta: 24 gener 2015].
* Greenberg, John Leonard. «Alexis Fontaine Des Bertins, Alexis-Claude Clairaut, Integral Calculus, and the Earth's Shape, 1730-1743» (en anglès). University of Wisconsin - Madison, 1979. [Consulta: 24 gener 2015].